ສື່ມວນ​ຊົນ ຕໍ່​ສູ້ ກ່ຽວ​ກັບ ກົດ​ລະ​ບຽບ​ໃໝ່ ໃນການ​ຟ້ອງ​ຮ້ອງ ປະ​ທາ​ນາ​ທິ​ບໍ​ດີ ທ​ຣຳ
ມັນ​ແມ່ນ​ກົດ​ລະ​ບຽບທີ່​ມີ​ເປັນ​ພື້ນ​ຖານ​ ​ທີ່​ອະ​ນຸ​ຍາດ​ໃຫ້​ບັນ​ດາ​ນັກ​ຂ່າວ​ຖາມ​ຄຳ​ຖາມ​ຕ່າງໆ​ຕໍ່​ບັນ​ດາ​ສະ​ມາ​ຊິກ​ສະ​ພາ ສະ​ຫະ​ລັດ.
ເປັນພຽງຄັ້ງທີສາມໃນປະຫວັດສາດຂອງ ສະຫະລັດ ເທົ່ານັ້ນ, ທີ່ບັນດາສະມາຊິກສະພາສູງຈະໄດ້ຕັດສິນວ່າ ປະທານາທິບໍດີ ສະຫະລັດ ໄດ້ເຮັດຫຍັງຜິດຫຼືບໍ່ແລະ ຕັດສິນວ່າ ມັນມີຫຼັກຖານຫຼາຍພໍຫຼືບໍ່ ທີ່ຈະປົດທ່ານອອກຈາກຕຳແໜ່ງ ບັນດາສະມາຊິກສະພາຕ່ຳແມ່ນເປັນຜູ້ຮັບຜິດຊອບ ສຳລັບການຕັດສິນໃຈຕ່າງໆຂອງເຂົາເຈົ້າ ດ້ວຍສື່ມວນຊົນທີ່ເສລີຖາມຄຳຖາມທີ່ຍາກ ກ່ຽວກັບ ການກະທຳຂອງເຂົາເຈົ້າ ແຕ່ດັ່ງນັກຂ່າວວີໂອເອປະຈຳລັດຖະສະພາຂອງວີໂອເອ ແຄັດເທີຣິນ ກິບສັນ ລາຍງານຈາກຫໍລັດຖະສະພາແຄັບປິຕອລນັ້ນ, ກົດລະບຽບໃໝ່ສຳລັບການດຳເນີນຄະດີຟ້ອງຮ້ອງທ່ານ ທຣຳ ອາດປ່ຽນແປງຂະບວນການດຳເນີນຄະດີດັ່ງກ່າວ, ເຊິ່ງ ພຸດທະສອນ ຈະນຳລາຍລະອຽດມາສະເໜີທ່ານໃນອັນດັບຕໍ່ໄປ ມັນແມ່ນກົດລະບຽບທີ່ມີເປັນພື້ນຖານ ທີ່ອະນຸຍາດໃຫ້ບັນດານັກຂ່າວຖາມຄຳຖາມຕ່າງໆຕໍ່ບັນດາສະມາຊິກສະພາ ສະຫະລັດ ແລະສຳລັບບັນດາສະມາຊິກສະພາເພື່ອອະທິບາຍ ກ່ຽວກັບ ການກະທຳຂອງເຂົາເຈົ້າ ຜ່ານສື່ມວນຊົນ ບໍ່ຄືກັບ ທຳນຽບຂາວ, ທຳນຽບຫ້າແຈ ແລະ ກະຊວງການຕ່າງປະເທດ ສະຫະລັດ, ຫໍລັດຖະສະພາແຄັບປິຕອລ ມີປະເພນີທີ່ອະນຸຍາດໃຫ້ນັກຂ່າວທີ່ໜ້າເຊື່ອຖືໄດ້ ທຳການເຄື່ອນໄຫວຢ່າງກວ້າງຂວາງ ທ່ານ ອາລ ຮັອບກິນສ໌, ຈາກສະຖາບັນ ພອຍເຕີ (Poynter Institute), ໄດ້ກ່າວວ່າ “ຄວາມສວຍງາຍຂອງນະໂຍບາຍຕ່າງໆທີ່ເຮົາມີໃນ ສະຫະລັດ ກໍແມ່ນວ່າ ພວກເຮົາສາມາດທີ່ຈະປະເຊີນໜ້າກັບບັນດາເຈົ້າໜ້າທີ່ໆຖືກເລືອກ ແລະ ບໍ່ຢ້ານກ່ຽວກັບການຖືກຈັບເຂົ້າຄຸກ, ທີ່ເຮົາສາມາດເຂົ້າຫາບັນດາຜູ້ທຳການຕັດສິນໃຈ ແລະ ຖາມພວກເພິ່ນວ່າປະຕິບັດຕົນແນວ ໃດໃນສະຖານະການທີ່ເປັນບັນຫາ ຫຼື ບໍ່ສະດວກສະບາຍ ” ແຕ່ນັ້ນແມ່ນກຳລັງປ່ຽນແປງ ໃນຂະນະທີ່ການດຳເນີນຄະດີຟ້ອງຮ້ອງປະທານາທິບໍດີ ທຣຳ ໃນສະພາສູງດຳເນີນຂຶ້ນ ການປະທ້ວງໃນຕຶກສະພາສູງໃນລະຫວ່າງ ຂັ້ນຕອນການຮັບຮອງເອົາຜູ້ພິພາກສາສານສູງສຸດ ທ່ານ ເບຣັດ ຄາວານໍ ໄດ້ເຮັດໃຫ້ຕຳຫຼວດຫໍລັດຖະສະພາແຄັບປິຕອລ ແລະ ສະພາສູງທີ່ພັກຣີພັບບລີກັນກຳສຽງສ່ວນຫຼາຍ ເປັນຫ່ວງວ່າ ບາງຢ່າງທີ່ຄ້າຍຄືກັນອາດເກີດຂຶ້ນ ໃນລະຫວ່າງການດຳເນີນຄະດີປະທານາທິບໍດີ ທຣຳ ທ່ານ ອາລ ຮັອບກິນສ໌ ໄດ້ກ່າວວ່າ “ມັນມີຄົນທີ່ຢູ່ໃນຫໍ້ໂຖງດຽວກັນທີ່ເປັນພວກປະທ້ວງ, ຍົກຕົວຢ່າງ, ແລະ ຄວາມເປັນຫ່ວງກໍມີຢູ່ວ່າ ມັນອາດເປັນພວກປະທ້ວງທີ່ມາຈາກຊັ້ນລຸ່ມໃນເທື່ອນີ້, ເຊິ່ງບໍ່ປາກົດວ່າຈະເປັນບັນຫາ, ແລະ ສະນັ້ນການສະແດງປະຕິກິລິຍາເກີນເຫດຕໍ່ມັນນັ້ນ ເຂົາເຈົ້າໄດ້ເພີ່ມການຮັກສາຄວາມປອດໄພຢ່າງຫຼວງຫຼາຍ ທີ່ມັນຈະເຮັດໃຫ້ບັນດານັກຂ່າວບໍ່ສາມາດທີ່ຈະເຮັດວຽກຂອງເຂົາເຈົ້າໄດ້ ” ນັ້ນກໍໝາຍເຖິງຈຸດຈົບຊົ່ວຄາວຂອງນັກຂ່າວ ສຳລັບການເຂົ້າໄປໃນຕຶກຫໍລັດຖະສະພາ ແຄັບປິຕອລ ຮິລ ເພື່ອພະຍາຍາມຕາມໃຫ້ທັນບັນດາບັນດາສະມາຊິກສະພາສູງ ທີ່ກຳລັງຍ່າງໄປຫ້ອງສະພາສູງນັ້ນ ຫຼືນັ່ງຢູ່ນອກຫ້ອງການສະພາສູງພ້ອມກັບກ້ອງຖ່າຍຮູບ, ແລະ ຖາມຄຳຖາມເຖິງແມ່ນບັນດາສະມາຊິກສະພາສູງບໍ່ຢາກຕອບກໍຕາມ ກົດລະບຽບໃໝ່ໄດ້ກໍ່ໃຫ້ເກີດການຕຳໜິວິຈານຈາກບັນດາສະມາຊິກພັກຣີພັບບລີກັນບາງຄົນ ສະມາຊິກສະພາສູງສັງກັດພັກຣີພັບບລີກັນ ທ່ານ ຈອນ ເຄັນເນດີ ໄດ້ກ່າວວ່າ “ມັນແມ່ນຄວາມໂງ່ເຂົ້າກະດູກດຳ ຂ້າພະເຈົ້າບໍ່ເຫັນດີກັບເຂົາເຈົ້າ ບັນດາສະມາຊິກສະມາຊິກສະພາສູງແມ່ນຜູ້ໃຫຍ່ແລ້ວ ພວກເຮົາຮູ້ຈັກວິທີເວົ້າວ່າ ບໍ່ ບໍ່ຂ້ອຍບໍ່ຢາກຕອບຄຳຖາມນັ້ນໃນເວລານີ້ ຂ້ອຍບໍ່ພ້ອມເທື່ອ ສະນັ້ນຂ້າພະເຈົ້າບໍ່ເຂົ້າໃຈວ່າເປັນຫຍັງພວກເຮົາຈຶ່ງເຮັດແນວນີ້ ” ສະມາຊິກພັກເດໂມແຄຣັດໃນສະພາສູງ ມີຄວາມຢ້ານກົວວ່າ ແມ່ນກະທັ້ງຂະບວນການຟ້ອງຮ້ອງຢູ່ສະພາສູງ ກໍອາດຫ້າມການໃຊ້ກ້ອງຕ່າງໆໃນຈຸດທີ່ສຳຄັນຂອງການດຳເນີນຄະດີ ສະມາຊິກສະພາສູງສັງກັດພັກນເດໂມແຄຣັດ ທ່ານ ໂຣເບີດ ເມເນັນເດັສ ໄດ້ກ່າວວ່າ “ພວກເຮົາເຊື່ອວ່າຂັ້ນຕອນຕ່າງໆຄວນຖືກເປີດເຜີຍຕັ້ງແຕ່ຕອນເລີ່ມຕົ້ນຈົນຈົບ, ແລະ ຄວາມຫວັງຂອງຂ້າພະເຈົ້າກໍແມ່ນວ່າມັນຈະເປັນແນວນັ້ນ ສະມາຊິກພັກຣີພັບບລີກັນ, ແນ່ນອນ, ສາມາດລົງຄະແນນສຽງເພື່ອປິດຂັ້ນຕອນຕ່າງໆໃນເວລາໃດກໍໄດ້ ເພາະວ່າເຂົາເຈົ້າມີຄະແນນສຽງສ່ວນຫຼາຍ ແລະ ພາຍໃຕ້ຂັ້ນຕອນນີ້, ຄະແນນສຽງສ່ວນຫຼາຍຈະເປັນຕົວຕັດສິນຂັ້ນຕອນດັ່ງກ່າວ ຂ້າພະເຈົ້າຄິດວ່າປະຊາຊົນ ອາເມຣິກັນ ຕ້ອງຮູ້ຈັກວ່າມັນຍັງເກີດຂຶ້ນຢູ່ທີ່ນີ້ ” ເດີມພັນຈະບໍ່ສູງໄປກວ່ານີ້ ສຳລັບບັນດານັກຂ່າວທີ່ພະຍາຍາມແຈ້ງໃຫ້ສາທາລະນະຊາບ ກ່ຽວກັບ ການຟ້ອງຮ້ອງປະທານາທິບໍດີ, ມັນເປັນການທົດສອບປະຊາທິປະໄຕຂອງ ອາເມຣິກາ ຄັ້ງນຶ່ງໃນຊົ່ວອາຍຸຄົນນຶ່ງ ອົງການຂ່າວຕ່າງໆແມ່ນກຳລັງເຮັດວຽກ ເພື່ອເຈລະຈາ ກ່ຽວກັບ ການເຂົ້າໄປເອົາຂ່າວໃນທຸກໆເຫດການທີ່ສຳຄັນນັ້ນ